Dan il-blogg kien ippubblikat mis-sit Newsbook Bħal lum 43 sena, irriżenjat l-iktar persuna politikament b'saħħitha fid-dinja. Kien it-8 ta' Awwissu 1974, meta l-President Amerikan Richard Nixon kellu jitlaq minħabba l-iskandlu Watergate. Dan l-iskandlu kien feġġ fl-ewwel leġiżlatura ta' Nixon. Iżda minkejja l-akkużi li kellu fuq rasu, Nixon xorta waħda kkontesta b'suċċess l-elezzjoni tal-1972 u kien konfermat President. Ir-riżultat ta' dik l-elezzjoni kien rebħa rekord għal Nixon u l-partit tiegħu, rebħa li qatt ma kien hemm waħda bħala fl-Istati Uniti tal-Amerika. Hawn Malta rebħa ta' dan it-tip insejħulha 'tkaxkira'. Iżda ebda tkaxkira elettorali ma tkaxkar magħha l-oxxenitajiet li tkun għamilt. L-elezzjonijiet ipoġġuk fil-poter u jneħħuhulek, iżda ma jagħtukx assoluzzjoni għal dnubietek, speċjalment dawk l-aktar ħoxnin. U inqas minn sentejn wara ċelebrazzjonijiet kbar, Nixon, issa umiljat, kellu jdabbar rasu. Dak li kien l-iktar persuna potenti fid-dinja, dak li rebaħ bil-kbir minkejja l-istejjer fil-midja, minkejja l-iskandli u minkejja kollox, ħa tisbita liema bħalha u ismu daħal fil-kotba tal-istorja b'tebgħa kbira fuqu; tebgħa li għattiet dawk is-suċċessi kollha li kien għamel qabel. Għall-kumplament ta' dik il-leġiżlatura kien il-viċi ta' Nixon, Gerald Ford, li ħa f'idejh ir-riedni tal-ikbar superpotenza dinjija. Imbagħad fl-1976 kien hu l-kandidat Repubblikan għall-Presidenza. Iżda r-riħ issa kien dar bil-kbir. Ebda Ford u ebda ħadd ma seta' jaqla lir-Repubblikani mill-qiegħ li kienu missew. F'dik l-elezzjoni r-Repubblikani tilfu l-maġġoranza enormi li kienu kisbu erba' snin qabel u kellhom iħallu l-White House għad-Demokratiċi ta' Jimmy Carter.
Ebda tkaxkira ma tkaxkar magħha l-oxxenitajiet li tkun għamilt